钦定古今图书集成/明伦汇编/氏族典/第126卷 > 陈志
## 钦定古今图书集成/明伦汇编/氏族典/第126卷 > 陈志

按《名山藏勋封记》：“遂安伯陈志，巴人。以开国功，累燕
山中护卫指挥佥事。从燕夺九门，战怀来、雄、鄚、真定，
援永平，复大宁，趋坝上，下蔚，先登白沟，夹河摧槁城。
追奔彰德，守王城门，赴急保定。永乐九年，再论功，以
都指挥同知封奉天翊卫宣力武臣、特进荣禄大夫、
柱国伯，禄千石，赐世券，与誓身免一死，子免一死。志”
有子良，坐罪充军。生子瑄，次子春，指挥佥事，有随征
功，生子瑛。永乐八年，志死，瑄、瑛争嗣。天子曰：“瑄长、瑛
功”，阄之。瑛得伯，卒。正统十二年，埙嗣。十四年随驾没
《土木》，亡子。其年，弟韶嗣。成化中，坐受财枉法当死，发
辽东立功。久之，赦还，复爵。弘治七年加太子太保。十
一年加太子太傅。卒。十七年，鏸嗣。嘉靖二年，以迎立
防守功，加太子太保。卒。隆庆六年，孙澍嗣。